Pernille Blach Hansen (S), 2003-05-12:
Jeg vil gerne starte med at takke SF for at have rejst den her forespørgsel om et stort og utrolig vigtigt emne.
Vi ved jo, at udfordringerne er store.
Vi har fået en rapport fra Wilhjelmudvalget, som viser, at naturen i Danmark forarmes dag for dag.
Den danske natur har for lidt vand, for lidt plads og den tilføres alt for mange næringsstoffer.
Samtidig er vores naturarealer for små, de er for isolerede, og de er under tilgroning.
Kort sagt, vores danske natur udnyttes alt for intensivt, og det er bestemt ikke bæredygtigt, som det foregår i dag.
Vi har også fået oplyst af Dansk Botanisk Forening, at man er i gang med at lave den største undersøgelse af vilde planter i Danmark nogen sinde, og den viser faktisk, at op mod en tredjedel til halvdelen af de oprindelige 1.050 danske arter er ved at forsvinde, og udviklingen går stærkere og er værre nu end nogen sinde før. Samtidig har vi også haft en diskussion om Danmarks implementering af EU's habitatdirektiv m.v.
Det kommer, efter at Kammeradvokaten i sommer påviste, at der var fejl i den hidtidige administration.
Det var nødvendigt at stramme op på bl.a. skovloven og naturbeskyttelsesloven, og prisen ville ifølge en analyse fra konsulentfirmaet Rambøll løbe op på mellem 170 og 260 mio. kr. pr. år i de næste 10 år.
Det betyder, at vi har brug for en markant forøget indsats over for naturprioriteringerne i Danmark i fremtiden.
Bedre beskyttelse og flere penge.
Det har Socialdemokratiet et svar på.
Vi har fremsat et forslag til en naturreform, der vil betyde 400 mio. kr.
ekstra om året til naturbeskyttelse og naturbevaring og genopretning.
Vi vil skabe 100 ha nye engarealer, overdrev og strandenge; vi vil genoprette ådale og forstærke pleje af naturen, for vi ved jo, at et af de største problemer i dag faktisk er tilgroning.
Vi vil også sikre naturskovene og styrke indsatsen for naturgenopretning, bl.a. ved at lave 300 meter brede bufferzoner omkring særlig sårbar natur.
Fordi meget af naturbeskyttelsen jo som sagt også handler om for stor belastning af næringsstoffer,
vil vi selvfølgelig også sikre, at man tager fat på landbrugets udledning, som jo er et af de store problemer for dansk natur i dag.
Vi er også enige med forespørgerne i, at der er brug for at se på sammenhængen mellem de danske naturområder.
Vi mener, at vi har brug for at udpege et nationalt grønt netværk af naturområder, så vi kan få bevaret de eksisterende forbindelser, der er mellem naturområderne, men også få forbedret dem og få lavet nogle nye.
Hvad er så regeringens og Dansk Folkepartis svar og vel også lidt Kristeligt Folkepartis svar?
Det er, at man i årene fra 2002 til 2005 har skåret 448 mio. kr. på naturindsatsen, samtidig med at der har været en nedgang i amternes naturindsats på grund af regeringens økonomiske politik over for amterne.
Det kan vi ikke være bekendt.
Den her markante nedskæring kommer, samtidig med at alle undersøgelser påviser, at problemet er stort og stigende, og vi kan ikke, tilsyneladende i hvert fald, leve op til vores EU-forpligtelser.
I Socialdemokratiet mener vi ikke, at Danmark skal være et rigt land med en fattig natur, tværtimod skal vi være et rigt land med en rig natur.
Det kræver, at vi vil prioritere det, at vi vil afsætte penge til det, og at vi vil gøre en forøget indsats.
Det vil vi gerne, og det er desværre ikke det, Folketingsflertallet er på vej hen til, men vi håber dog, at det kan blive afdækket i løbet af debatten i dag.
Og så vil jeg tilmed sige, at vi støtter SF's forslag til vedtagelse.